Johann Nestroy

Johann Nepomuk Eduard Ambrosius Nestroy (* 7. Dezemba 1801 in Wean; † 25. Mai 1862 in Graz) woa'r a östareichischa Schauspüla, Sänga, 
Dramatika und Satirika. Da Nestroy güt ois da “östareichische Shakespeare”. Sei Weak is bis heit da Gipfe vaum Oid-Weana Voikstheata. Vaum Biedermeier iwan Vormärz bis zua Revoluteaun und aa no danåch håt a des Weana Theataleb'n dominiat.
Sei Leb'n.
Noch'n Gymnasium und an aug'faungt'n Jusstudium håt se da Nestroy 1822 liaba a Karrier' ois Sänga (Bassist) ausg'suacht. A Zeit'l woa'r a in Amsterdam, nocha im Brünn und daunn in Graz und Preßburg aungaschiert. Da Direkta Johann August Stöger (1791–1861) håt daumois nämli net nua des Städtische Schauspielhaus Graz, sundan z'gleich aa des Preßburger Theata g'füaht. In Graz håt da Nestroy aum 23. Mai 1826 ois Figaro im "Barbier von Sevilla" debütiat. Weidare Roi'n in Opern, owa aa ernste Sprechroi'n, wia da Walter Fürst in "Wilhelm Tell", da Lionel in "Die Jungfrau von Orleans", da Sir Paulet in "Maria Stuart", da Geist im "Hamlet" und aa in Stückl'n vom Ferdinand Raimund und vom Franz Grillparzer woa'n große Erfoig' füa eahm. Durt håt ea daunn imma meahr net nur g'sunga, sundern aa ois komischa Schauspüla und Poss'nschreiba au'g'faungt.Von 1828 au is ea zwisch'n dene Bühnan von Graz und Preßburg hin und herg'wexlt und im März 1831 håt a sein Vertrag mit'n Direkta Stöger beendet. Iwa Lemberg is ea endli nåch Wean kumma und zwoa ins Theater an der Wean unter'm bekaunnt'n Direkta Carl Carl. Durt håt ea daunn au'gfaungt, imma wieda eigene Stückl'n z'schreib'n, wos a scho in Graz g'schehg'n is.
Vo 1854 bis 1860 woa'r ea, weul da Direkta Carl g'sturb'n is, söwa Direkta von Leopoldstädter Theater, des wos aa in Carl g'hört g'håbt håt. Seine letzt'n Jahrl'n håt da Nestroy nocha in Graz vabrocht, wo ea se 1859 a Haus kauft håt. Ea håt sein letzt'n Auftritt auf ana Weana Bühne aum Treumann-Theata g'håbt, des wås sein ehemålich'n Kolleg'n Karl Treumann g'heat håt, weniche Maunat' vua sein Tod in da Poss'n "Unverhofft" aum 25. Mai 1862.Und aum 29 Aprül 1862 is ea in Graz 's letzte Moi auf da Bühne g'staund'n.
Seine Frau'ng'schicht'n.
→ "schaug nåch beim Hauptartik'l Marie Weiler"
De Wilhelmine Nespiesni (* 1804 in Wean; † 1870 eb'ndurt'n) håt da Nestroy kennag'lernt, wia ea 22 Jahrln oid woa – sie is daumois 19 g'wes'n. G'heirat't haum's aum 7. Septemba 1823, daunn san's olle zwaa nåch Amsterdam g'foahr'n und durt is aum 22. Aprül 1824 eahna Bua Gustav auf d'Wölt kumma. Nocha san's olle drei nåch Brünn und weida nåch Graz zog'n. Durt is da Wilhelmie oba boid laungweulich wur'n und sie håt 1827 a Gspusi mit'n Gråf'n Adalbert Batthyány au'g'faungt und is mit eahm durchgaunga. Ihr'n Buam håt's beim Vodan låss'n. Erscht 1845 håt se da Nestroy von ihra scheid'n låss'n kenna, weul daumois de Vuaschrift'n so streng g'wes'n san. Owa no amoi heirat'n håt a sei Leb'n laung nimma düaf'n.
Und drum håt ea de Sängarin Marie Weiler, de wos ea 1828 kenna g'lernt håt, nia heirat'n kenna. Sie woar a g'staunden's Frau'nzimma und håt eahm und in Buam unhamli' gern g'håbt. Da Nestroy håt's zwoa aa gern g'håbt, håt ihr aa imma wieda Roi'n in seine Stückl'n eineg'schrieb'n, owa betrog'n håt ea's trotzdem sei Leb'n laung. Mit ihr hot ea no zwaa Kinda g'hobt, in Carl und de Marie, und se woar a guate Mutta zu olle drei und fia'r eahm sei greßte Hülf ollaweul. Drum håt ea's aa in sein' Testament ois Universeuleabin ei'g'setzt.
Owa wia g'sogt, ea woar a Fremdgänga und håt a G'spusi nåch'n aundan aum Theata g'hobt, weul eahm de Kolleginna nua so zuag'flog'n san. De Eleonore Condorussi woa'r ane davau, då håt de Marie Weiler durchg'setzt, dass ea fia se kane Hauptroi'n mea g'schrieb'n håt, ois wia vurher. A aundare woa ie Karoline Käfer, mit dera håt ea sogoa a eigene Wohnung g'hobt. Owa wia eahm de Marie g'sågt håt, se låsst eahm in Stich, is ea glei' vanünftich wua'n und klaalaut wieda haamkumma. Ois Vasöhnungsg'schenk håt ea ihra de allaniche Verwoitung vom Leopoldstädter Theater üwaloss'n.
Seine zwaa Begräbniss'.
Den Johann Nestroy sei Leich haum's z'eascht von Graz noch Wean bråcht und aum Wahringa Friedhof beståttet. Wia's daunn den Leichnaum vom Nestroy 1890 in a Ehr'ngråb aum Weana Zenträfriedhof eineg'legt haum, is sei Marie zwoa mit eahm beståttet wua'n, owa aum Gråbstan hot's net drauf steh'n dürf'n. Erscht 2004, oiso mea ois 100 Jahrl'n späta, haum's endli aa iah'n Nauman auf'n Stan draufg'schrieb'n.
Stückln.
Quodlibets.
→ Hauptartikel: Dramatische Quodlibets von Johann Nestroy
Da Nestroy und sei Umgaung mit da Sproch'.
Da Nestroy is net afoch bloß a „Weana Dialektdichter“ g'wes'n. Genau g'sehg'n san seine Text' im Originäul – in de neucharen Fåssungan kaunn ma des z'weg'n da „Vaweanerung“ fåst nimma g'spüa'n – aus an Mischmach von Hochdeitsch, Umgangssproch' und Mundoat, wobei b'sundas de Neologismen (neiche Wuat-Eafindungan), de rhetorisch'n Figua'n und de sprechend'n Nauman typisch füa'n Nestroy san.
Etliche Beispül dafia:
Galerie.
Da Nestroy ois Schauspüla: